﻿ CONTEXTE LOCALE DE FURNIZARE A BUNĂSTĂRII ŞI ÎNCREDEREA INTERPERSONALĂ ŞI INSTITUŢIONALĂ. O ANALIZĂ ÎN MEDIUL  RURAL ROMÂNESC MIHNEA PREOTESI ediul rural românesc avea, la momentul 1989, anumite caracteristici ce au reprezentat premise ale dezvoltării unui M model propriu de dezvoltare postcomunistă. Intrarea, oarecum bruscă şi neaşteptată, într-o lume cu reguli noi şi foarte puţin cunoscute a generat derută acţională şi axiologică. Tipurile de răspuns la schimbarea socială pot fi sintetizate în două mari categorii, şi anume: strategii active şi strategii pasive de răspuns. În mediul rural românesc tranziţia a generat ambele tipuri de strategii de răspuns. În ceea ce priveşte analiza pe care o propunem aici, ne interesează ca strategie pasivă, „pasarea” responsabilităţii rezolvării situaţiilor generate de şocurile tranziţiei către stat, ca principal furnizor şi garant al bunăstării, ceea ce generează şi întreţine, în termenii lui Almond şi Verba, o aşa numită cultură a dependenţei. În ceea ce priveşte strategiile active, vom analiza din categoria „rebeliune”, strategia de protest prin refuzul regulilor – după cum vom vedea mai jos, e vorba, mai curând, de o adaptare a acestor reguli şi de o respectare parţială a lor. Ipoteza de bază de la care porneşte analiza propusă este aceea că alegerea uneia sau alteia dintre cele două tipuri de strategii amintite, depinde în mare măsură de gradul în care anumite contexte particulare, favorizează sau nu existenţa unor oportunităţi/ practici informale/ ilegale de câştig. Cuvinte cheie: bunăstare, schimbare socială, încredere interpersonală, încredere instituţională, mediul rural. CONTEXT ECONOMICO-SOCIAL. PREMISE, IPOTEZE, SURSE ALE ANALIZEI PROPUSE Pentru mediul rural românesc, momentul 1989 a reprezentat: – un moment de eliberare de anumite constrângeri, în multe cazuri aberante şi greu de suportat; – un început al unui proces de creştere a incertitudinii, odată cu intrarea, oarecum bruscă şi neaşteptată, într-o lume cu reguli noi şi foarte puţin cunoscute.  Adresa de contact a autorului: Mihnea Preotesi, Institutul de Cercetare a Calităţii Vieţii, Calea 13 Septembrie, nr. 13, sector 5, 050711, Bucureşti, România; e-mail: mihneapre1@yahoo.com. CALITATEA VIEŢII, XIX, nr. 1–2, 2008, p. 125–139 126 MIHNEA PREOTESI 2 Schimbarea socială reprezintă o temă importantă în literatura sociologică, atât în ceea ce priveşte cauzele cât şi efectele acesteia. În analizele focalizate pe efectele schimbării sociale, clasificarea acestora urmează logica diferenţierii pe trei mari direcţii. Schimbarea socială duce la anomie (Merton), reprezintă o trauma culturală (Stzompka) şi este generatoare de riscuri şi incertitudine (Giddens). Tipurile de răspuns la schimbarea socială se structurează pe două coordonate 1 principale: strategii active şi strategii pasive de răspuns . În mediul rural românesc, tranziţia a generat ambele tipuri de strategii de răspuns. Ca strategie pasivă, Sztompka dă spre exemplu, pentru ţările foste comuniste în tranziţie, reîntoarcerea la agricultura de subzistenţă ca activitate de bază a asigurării traiului zilnic. În ceea ce priveşte strategiile active, sunt posibile două categorii de comportamente. 1. Protestul, opoziţia, refuzul regulilor – incluse de Sztompka în categoria rebeliunii culturale. 2. Migraţia externă, ca măsură radicală de răspuns la un context situaţional cronic nefavorabil. În analiza de faţă ne interesează: – ca strategie pasivă: „pasarea” responsabilităţii rezolvării situaţiilor generate de şocurile tranziţiei către stat, ca principal furnizor şi garant al bunăstării, ceea ce generează şi întreţine, în termenii lui Almond şi Verba, o aşa numită cultură a dependenţei. – ca strategie activă, în categoria „rebeliune”, strategia de protest prin refuzul regulilor – e vorba, mai curând, de o adaptare a acestor reguli şi de o respectare parţială a lor. Ipoteza de bază de la care porneşte analiza propusă este aceea că alegerea uneia sau alteia dintre cele două tipuri de strategii amintite, depinde, în mare măsură, de gradul în care anumite contexte particulare favorizează sau nu existenţa unor oportunităţi/practici informale/ilegale de câştig. Surse de date: – datele calitative culese în mai multe cercetări de teren, cercetări realizate în ultimii cinci ani în mediul rural, vizând, între altele, diverse aspecte ale relaţiilor interpersonale şi ale celor cu instituţiile administraţiei locale, date ce au configurat 2 anumite ipoteze ce au reprezentat repere orientative ale acestui studiu . 1 Sinteză după tipologiile lui Merton, Giddens şi Stzompka realizată de Bogdan Voicu în Voicu, 2005, p. 109–114. 2 Datele au fost culese în cadrul mai multor proiecte la care am participat în cadrul ICCV, şi anume: Sărăcie extremă şi Integrare socială, coord. M. Stănculescu, ICCV, B.M., 2001; Interacţiunea sărăcie – excluziune socială, coord. prof. dr. Cătălin Zamfir, ICCV, MMSSF, B.M., 2003; Impactul social diferenţiat al creşterii preţurilor la utilităţile publice, coord. dr. Mariana Stanciu, ICCV, 2003; Instituţia protecţiei consumatorului din România, coord. dr. Mariana Stanciu, ICCV, 2004; Politici sociale şi economice cu impact asupra consumului populaţiei, coord. dr. Mariana Stanciu, ICCV, 2005; Condiţii de viaţă ale familiilor cu copii din România, coord. dr. Mariana Stanciu, ICCV, CNCSIS, 2006. 3 CONTEXTE LOCALE DE FURNIZARE A BUNĂSTĂRII 127 În plus, am ales două localităţi pe care le-am considerat exemplare în logica demersului propus, în care am realizat studii de caz, subordonate temei enunţate, şi anume, comuna Bârnova, jud. Iaşi, pe de o parte şi comuna Bughea de Sus, jud. Argeş, pe de altă parte. În contextul amintit, comuna Bughea de Sus prezintă următoarele caracteristici: – existenţa unor oportunităţi informale şi ilegale de câştig ridicate sugerează o cultură civică cu elemente parohiale şi – comportamente active de tip „rebeliune”, refuzul sau negocierea aplicării anumitor norme, care au un statut teoretic imperativ şi nenegociabil. Comuna Bârnova (caracteristici): – oportunităţile informale şi ilegale de câştig scăzute sugerează o cultură civică dependentă şi strategii pasive de răspuns la provocările mediului. Aşadar, în contextul temei amintite, principalul furnizor de date va fi reprezentat de studiul de caz realizat în comuna Bughea de Sus, jud. Argeş. Având în vedere faptul că cele două localităţi aparţin unor arii culturale 3 am introdus în diferite, pentru a controla influenţa factorilor regionali culturali analiză şi o localitate aflată în aceeaşi arie culturală, o comună vecină şi, în multe privinţe, asemănătoare cu Bughea de Sus, anume, comuna Lereşti, jud. Argeş. PERCEPŢII DIFERENŢIATE ALE AUTORITĂŢII LOCALE. MODELUL CENTRU – PERIFERIE În mediul rural persoana primarului este, în mare măsură, considerată a fi responsabilă de modul în care se configurează relaţia populaţiei cu administraţia locală. În cazul comunelor întinse, cu multe sate, relaţia cu administraţia locală urmează logica unui model de diferenţiere a percepţiei pe coordonata centru – periferie. Satele centru de comună sunt, în general, cele considerate privilegiate în raport cu celelalte. Excepţii: cazul în care primarul este născut într-un sat periferic şi se consideră că ar privilegia pe locuitorii acestuia, însă, în general, satul central, cel unde se află Primăria, este considerat cel privilegiat. Există şi factori obiectivi care îngreunează accesul populaţiei din periferia comunelor la serviciile şi chiar informaţiile oferite de administraţia locală. O primă ipoteză ce urmează a fi analizată este aceea că există grile diferite de evaluare a imaginii şi activităţii instituţiei şi persoanei ce o reprezintă, în sensul amintit mai sus. Unul dintre factorii ce modelează atitudini şi percepţii diferenţiate este ponderea activităţilor informale/ilegale de câştig în economia surselor de asigurare a subzistenţei. 3 În sensul analizei dezvoltate de Dumitru Sandu, vezi, de ex., Sandu 1999, p. 85–96 (îmi propun ca, în cadrul temei de plan pe anul 2008, să dezvolt planul teoretic al analizei, pornind de la rezultatele empirice analizate şi în relaţie, între altele, cu teoria ariilor culturale, propusă de autorul amintit). 128 MIHNEA PREOTESI 4 Comuna Bârnova, jud. Iaşi Comuna, aflată în imediata vecinătate a Iaşiului, este formată din şase sate răspândite în jurul şi în vârful a două dealuri, relativ înalte: dealul Repedea şi dealul Păun. Aflată într-un cadru natural de excepţie, comuna Bârnova reprezintă unul dintre cele mai importante obiective turistice din apropierea oraşului Iaşi. Mulţi ieşeni, în general dintre cei mai înstăriţi, şi-au construit vile de vacanţă sau de rezidenţă permanentă în această comună. Dezvoltarea economică a comunei, determinată de această „mişcare” de capitaluri dinspre Iaşi, nu s-a realizat în mod egal în toate satele comunei. Această dezvoltare inegală a satelor comunei determină, în mare măsură, şi percepţia diferenţiată asupra Primăriei ca instituţie, cât şi asupra serviciilor oferite de aceasta. Din analiza datelor calitative obţinute dintr-o cercetare de teren realizată în 4 , a reieşit că decembrie 2004, având ca temă accesul la serviciile de interes public mulţumiţi de activitatea Primăriei sunt cei din satul-centru al comunei, satul Bârnova şi o parte dintre locuitorii satului Păun. Cei mai nemulţumiţi sunt cei din satele mai sărace, precum Pietrărie, Cercu, Todirel. Iluminatul public este considerat foarte mulţumitor în Bârnova şi Păun şi total necorespunzător în Pietrărie sau în Cercu. Drumurile sunt considerate bune în Păun şi Bârnova şi total necorespunzătoare în Pietrărie. Problema principală a comunei este aceea că, fiind foarte întinsă, există sate precum Vişaniul sau Păunul care sunt mai aproape de Iaşi decât de satul Bârnova, unde se află Primăria de care aceştia aparţin, locuitorii satelor periferice simţindu- se nedreptăţiţi în raport cu satul-centru, considerat a fi privilegiat de Primărie. Atitudinea oamenilor: diferenţiată faţă de primar, pe coordonatele amintite. Sunt aşteptări relativ importante în raport cu activitatea, dar şi în raport cu bunăvoinţa acestuia, de care depind în mare măsură. În special, în ceea ce priveşte rezolvarea problemelor sociale grave ale multor locuitori ai comunei, se aşteaptă „ajutoare”, fie ele sociale sau particulare. Oportunităţile legale de obţinere a veniturilor sunt, la rândul lor, diferenţiate pe coordonata Centru – Periferie. Activitatea de salariat navetist la Iaşi, cea mai importantă sursă aducătoare de venit este mult redusă în ultimii ani, odată cu disponibilizările masive de personal. Alternative: creşterea animalelor – oportunităţi sporite în Bârnova, faţă de celelalte sate ale comunei: – oamenii au mai mult pământ şi mai bun aici; – au şi mai multe animale şi mai multe posibilităţi să le crească. Activităţi informale şi nelegale – oportunităţi relativ restrânse. 4 Cercetare exploratorie realizată în cadrul ICCV, în vederea fundamentării unor repere ce au configurat cercetarea, coord. Mariana Stanciu: Politici sociale şi economice cu impact asupra consumului populaţiei, ICCV, 2005. 5 CONTEXTE LOCALE DE FURNIZARE A BUNĂSTĂRII 129 Consecinţă Toate aceste elemente reprezintă factori ce generează şi întreţin o cultură civică dependentă. Comuna Bughea de Sus, jud. Argeş a. Situaţia de dinainte de 2004 Această comună cuprindea, până la reorganizarea administrativ-teritorială din 2004, trei sate: Bughea de Sus, satul-centru de comună, Albeşti de Muscel şi Cândeşti, sate răspândite pe o suprafaţă destul de întinsă, pe un teren accidentat, într-o zonă de munte. Satul-centru de comună, Bughea de Sus, se află la una dintre extremităţile acestui spaţiu, Primăria situându-se, la rândul ei, aproape de extremitatea dinspre oraşul Câmpulung-Muscel a acestei comune. În consecinţă, practic, cu excepţia celor care locuiau în vecinătatea şoselei care vine de la Câmpulung, pentru majoritatea locuitorilor comunei, Primăria se află la o distanţă de până la 9–10 km. de aceasta – în cazul locuitorilor satului Cândeşti. Prezenţa unei percepţii diferenţiate asupra serviciilor oferite de administraţia locală, după modelul descris mai sus, era alimentată şi de un element identitar ce poate fi numit „patriotism ultralocal”, specific fiecăruia dintre cele trei sate amintite. Una dintre concluziile desprinse din discuţiile cu oamenii din aceste sate este aceea că „albeştenii” s-ar considera mai gospodari şi mai inteligenţi decât cei din Bughea de Sus şi viceversa, însă şi unii şi alţii, de comun acord, îi consideră pe cei din Cândeşti ca fiind cei mai „înapoiaţi” dintre ei. Un amănunt istoric important în acest context este faptul că aceste trei sate au fost reunite într-o comună abia în anul 1968, practic, în 2004, revenindu-se la împărţirea administrativ-teritorială anterioară. Percepţia diferenţiată asupra calităţii serviciilor de interes public este determinată, precum în cazul descris mai sus, şi de factori obiectivi de diferenţiere a accesului la aceste servicii. Mai concret, după cum declară secretarul actualei primării din Albeşti care a fost şi secretar al primăriei din Bughea de Sus, „era foarte greu pentru cei din Albeşti şi din Cândeşti că, indiferent de ce probleme aveau, trebuia să meargă până la Bughea, fie la medic, la dispensar, fie la primărie sau la poliţie” (F, 51 de ani, secretară Primărie Albeşti de Muscel, fostă secretară Primărie Bughea de Sus). b. Situaţia de după 2004 Oamenii din Albeşti, precum şi cei din Cândeşti par a fi mai mulţumiţi de noul statut, faţă de cei din Bughea de Sus. Pe lângă faptul că au (re)câştigat un statut central în comună, albeştenii consideră că Primarul lor este mai competent decât al celor din Bughea, având şi „multe relaţii la Piteşti, dar şi în străinătate” (M., 63 de ani, locuitor Albeşti). Ca o consecinţă a acestei competenţe şi, în special, a acestor relaţii, există percepţia că, pe de o parte, comunitatea poate beneficia, datorită relaţiilor de la Piteşti, de bani mai mulţi, dar şi de alte facilităţi de la Consiliul judeţean Argeş, pe de altă parte, relaţiile în străinătate, dar şi 130 MIHNEA PREOTESI 6 competenţa superioară, putând contribui la accesarea mai facilă a unor fonduri europene. Până în prezent, această percepţie a populaţiei pare a avea o bază reală, judecând după faptul că în Albeşti au fost demarate anumite proiecte cu finanţare externă, precum alimentarea cu apă curentă a comunei, cei din Bughea, având planuri similare, însă aflate într-o fază mai puţin avansată, chiar dacă sunt mult mai vechi. Pe de altă parte, lucru recunoscut şi de către unii dintre cei intervievaţi în Bughea de Sus, chiar dacă fondurile colectate la bugetul local sunt relativ mici în ambele comune, primarul din Albeşti, din motive precum cele invocate mai sus, reuşeşte să le suplimenteze, dar şi să le gospodărească mai bine, ceea ce, de altfel se vede cu ochiul liber în ceea ce priveşte calitatea iluminatului public sau a curăţeniei din cele două comune. Aşadar, problema este a omului care reprezintă instituţia şi nu a instituţiei, ca atare. Un fapt interesant de remarcat în contextul analizei de faţă este că primarul din Bughea, spre deosebire de cel din Albeşti, este apreciat în special pentru ce nu face, decât pentru ce face. Dacă, în ceea ce priveşte ceea ce face, lumea nu este mulţumită, pentru că „nu prea face nimic din ce a promis” (B., 47 de ani, locuitor al comunei Bughea de Sus), totuşi, oamenii îl apreciază pentru că, spune acelaşi intervievat, „e totuşi omenos” (idem). Oamenii operaţionalizează această apreciere a primarului ca „omenos” prin faptul că „îi cam lasă în pace cu amenzile, nu prea se ia de oameni” (F., 67 de ani, locuitor Bughea de Sus). Asta înseamnă că nu ia măsuri drastice, sau chiar nu ia nici un fel de măsuri, în cazul nerespectării anumitor norme legale. Celor care-şi construiesc, sau îşi modifică locuinţele, li se cere, în general, să respecte nişte condiţii minimale, „înţelegându-se” cu inginerul proiectant, în sensul că se merge pe „minima rezistenţă” în ceea ce priveşte taxele şi proiectul aprobat, în raport cu lucrarea reală executată, aceasta cu acordul tacit sau chiar explicit al Primăriei. Nici în cazul construcţiilor realizate fără nici un fel de autorizaţie, de altfel, primarul nu prea intervine, deşi „el se plimbă aproape în fiecare zi prin comună şi vede cine şi ce a mai construit” (B., 49 de ani, locuitor Bughea de Sus). Cazurile în care oamenii se simt, totuşi, obligaţi să păstreze măcar aparenţa de legalitate în ceea ce priveşte disciplina în construcţii sunt cele în care sunt certaţi cu vecinii, iminenţa reclamării de către aceştia reprezentând o premisă a unei posibile nedorite intervenţii a Primăriei. „Dacă nu era să-l am pe duşmanul ăsta de vecin, nu plăteam eu nici un fel de inginer sau autorizaţie de construcţie, dar aşa, mă reclamă ăsta şi primarul numai are ce face, că are şi el controalele lui” (B., 48 de ani, locuitor Bughea de Sus, cu casă în reconstrucţie totală şi proiect aprobat doar de consolidare). Situaţiile de acest tip nu par a-şi avea explicaţia în existenţa unui nivel important de corupţie la nivelul instituţiei Primăriei. Oamenii „se înţeleg” de obicei cu inginerul proiectant care, în schimbul unei suprataxe pentru serviciile oferite, închide ochii şi îşi asumă răspunderea, aprobând construcţii care depăşesc cu mult modestele modificări aprobate prin proiectul iniţial. Aceeaşi flexibilitate în ceea ce priveşte anumite obligaţii financiare ale locuitorilor comunei se manifestă şi în alte domenii, de exemplu, la plata impozitului pe case şi terenuri. Astfel, deşi 7 CONTEXTE LOCALE DE FURNIZARE A BUNĂSTĂRII 131 legea prevede penalităţi destul de importante pentru întârzierea plăţii acestui impozit, „la noi nu se plătesc penalităţi. Cel, mult, dacă ai întârziat cam mult îi dai o ciocolată domnişoarei care se ocupă cu încasarea banilor şi te scuteşte de penalităţi, primarul nu se bagă” (B., 48 de ani, locuitor în Bughea de Sus). Un alt motiv pentru care primarul este considerat „omenos” este faptul că nu intervine nici în alte situaţii în care ar trebui să o facă. Un astfel de exemplu îl reprezintă practica folosirii pe scară largă, atât pentru propriul consum, cât şi pentru comercializarea pe plan local, alături de lemn, şi a altor materiale de construcţie naturale, precum nisipul şi pietrele din râul Bughea, ce traversează comuna, materiale obţinute fără plată şi aproape fără restricţii, în pofida existenţei formale a acestor restricţii. Există şi cazuri în care această aşa numită „omenie” a primarului este dezaprobată de către mare parte a locuitorilor comunei, precum cel al acordării de ajutor social unei părţi importante din locuitorii romi ai comunei, fără a ţine cont de faptul că aceştia, în general, obţin o sursă importantă de venit din comercializarea lemnului furat din pădure sau obţinut pe căi semilegale prin înţelegeri cu pădurarul (ceea ce, de altfel, se întâmplă, pe scară largă şi în cazul locuitorilor români ai comunei). Această dezaprobare are la bază o atitudine rasistă a populaţiei faţă de romii care, în Bughea de Sus, reprezintă o comunitate importantă, atitudine alimentată şi de comportamentul sfidător şi, în multe cazuri, violent, al acestora. În concluzie, deşi există şi suspiciuni de corupţie, explicaţia acestei aplicări foarte flexibile a legilor menite a controla şi reglementa activitatea economicosocială a oamenilor comunei, pare a reprezenta unul dintre elementele de bază ale unui anume tip de strategie electorală, care, până în prezent a dat roade repetate, în special în ceea ce îl priveşte pe primarul, în mai multe rânduri reales, al fostei comune Albeşti şi actualei comune Bughea de Sus. Aşadar, pe de o parte, primarul este ales pentru că-i lasă pe oameni în pace. Pe de altă parte, precum în cazul romilor, acordarea de drepturi, chiar dincolo de limitele legii , poate fi interpretată ca mită electorală, dar şi un mod de a-şi cumpăra nu doar voturile, ci şi liniştea din partea unei comunităţi etnice numeroase, considerată, în cazul în speţă, foarte recalcitrantă şi chiar periculoasă. În ceea ce priveşte voturile, acesta se pare că şi-a asigurat, în general voturile romilor, care nu sunt deloc neglijabile, având în vedere proporţia ridicată a acestora în totalul populaţiei comunei – este interesant de remarcat că unul dintre argumentele superiorităţii autoevaluate de către „albeşteni” în raport cu „bughenii” este faptul că la ei nu există romi. Pe de altă parte, există şi nemulţumiri exprimate făţiş faţă de anumite acţiuni ale primarului, considerate în unele cazuri ca fiind rezultatul unei „uri personale”, ca în cazul unuia dintre „privatizaţii” comunei, care i-a fost concurent în alegeri. Datorită acestui fapt, primarul nu vrea să-i aprobe nici măcar montarea unui bec în faţa magazinului, nici măcar pe cheltuiala proprie, deşi există stâlpul aferent pentru iluminatul public. Pe de altă parte, beneficiarii de ajutor social sunt direcţionaţi să muncească în folosul comunităţii, în orice alt loc, mai puţin în faţa magazinului 132 MIHNEA PREOTESI 8 respectiv. Din acest punct de vedere, această „simbioză” primar – comunitate de romi din Bughea de Sus, s-ar traduce, în cazul unora dintre aceşti beneficiari de ajutor social, că „practic, sunt plătiţi din banii Primăriei, să-şi facă curat în faţa casei lor” (F., 45 de ani, proprietar magazin Bughea de Sus, soţie de fost candidat la Primărie). Iată, aşadar, că, în mediul rural românesc, strategia de „a face” poate contribui, în egală măsură, la consolidarea unei imagini bune a primarului, ca şi acest tip de strategie, ilustrat mai sus, de „a nu face”. Revenind la delimitarea de mai sus, privind percepţia diferenţiată a activităţii primarului, după modelul centru – periferie, este interesant de remarcat, în contextul temei analizei de faţă, faptul că, în cazul comunei Bughea de Sus, modelul pare să funcţioneze oarecum diferit. Dacă, în ceea ce priveşte alte localităţi din ţară, precum cele amintite anterior, cât şi vechea comună Albeştii de Muscel, imaginea primarului este percepută cu atât mai critic, cu cât ne îndepărtăm de centrul comunei, în mod corelativ creşterii aşteptărilor privind activitatea acestuia, în cazul noii comune Bughea de Sus, oamenii apreciază cu atât mai mult faptul de a fi lăsaţi în pace cu cât se află mai departe de centrul comunei, reprezentat de sediul Primăriei. Ipoteza ce va fi analizată mai jos este aceea că factorul esenţial care generează şi întreţine o astfel de funcţionare a modelului relaţional amintit este reprezentat de contextul favorabil, în mai mare măsură decât în alte zone, unor practici informale şi chiar ilegale de câştig. Aşadar, pe lângă faptul că există aceste oportunităţi există, de asemenea şi experienţa şi chiar «tradiţia» valorificării practice a acestui context. În consecinţă, activităţile de tipul celor amintite mai sus deţin o pondere relativ importantă în economia celor generatoare de venit, în zona amintită. Aşadar, în acest context, datele calitative au fost culese cu precădere în zona periferică a comunei Bughea de Sus, reprezentată de cătunul Mălin. CULTURA CIVICĂ RURALĂ – ÎNTRE PAROHIAL ŞI DEPENDENT 5 Analizând situaţia descrisă mai sus, în termenii propuşi de Almond şi Verba, o putem caracteriza ca fiind produsul unui context economic, politic şi cultural ce configurează un tip de cultură civică mixtă, cu elemente parohiale, dependente şi participative. Sătenii intervievaţi din Bughea de Sus au aşteptări, adică sunt orientaţi către oferta guvernamentală într-o măsură semnificativ mai mare decât faţă de oferta activităţii administraţiei locale. Guvernul are datoria să îi ajute să-şi rezolve toate problemele: – prin măsuri mai generale, precum crearea de locuri de muncă, sau stoparea creşterii preţurilor; – prin măsuri particulare, precum controlul modului în care patronii locali respectă drepturile angajaţilor. 5 The Civic Culture, Princeton University Press, 1963. 9 CONTEXTE LOCALE DE FURNIZARE A BUNĂSTĂRII 133 De asemenea, guvernul e obligat să ia măsuri şi să îi ajute pe oamenii care au avut de suferit în urma unor calamităţi naturale, precum inundaţiile. Acest tip de atitudine ce denotă o orientare pronunţată către oferta activităţii administraţiei centrale, poate fi considerată un indicator al unei culturi dependente. Pe de altă parte, primarul trebuie, în principal, să îi lase în pace pe oameni să trăiască aşa cum ştiu, eventual, în afara regulilor impuse de acelaşi guvern, atâta timp cât acestea intră în contradicţie cu modul lor de viaţă obişnuit. În fapt, modul în care anumite legi şi reguli obligatorii sunt respectate aici, este rezultatul unui compromis ce are în spate o lungă tradiţie a negocierii tacite a modului şi gradului de respectare a unor norme, de altfel, imperative. Faptul că oamenii încearcă şi, într-o oarecare măsură, reuşesc să trăiască în afara unora dintre normele imperative ale statului, reprezintă un indicator al existenţei unui mixt cultural dependent – parohial . Dacă luăm în considerare şi faptul că prezenţa la vot este, în general una relativ ridicată, ceea ce denotă existenţa unor elemente ce pot caracteriza un comportament ce poate fi definit ca activ pe anumite componente ale sale, chiar dacă îndreptat în sensul menţinerii unui anumit status-quo, acest mixt al culturii civice locale poate fi definit ca dependent-parohial-participativ. Există mai mulţi factori ce contribuie la configurarea unei asemenea realităţi. Între aceştia, foarte important în contextul temei propuse aici, este gradul în care activităţile ilegale şi/sau informale de câştig reprezintă o oportunitate şi o practică locală tradiţională. În cazul de faţă, din discuţiile cu sătenii poate fi trasă concluzia că acest tip de activităţi au reprezentat şi reprezintă o parte importantă a modului în care aceştia îşi asigură existenţa de zi cu zi. Înainte de 1990, oportunităţile informale/ilegale de câştig se concentrau în zona marilor fabrici şi uzine comuniste din zonă, în special uzina Aro, cu zeci de mii de angajaţi, dar şi minele de cărbuni din jurul Câmpulungului, având alte zeci de mii de angajaţi din Câmpulung şi din toate comunele învecinate, între care şi Bughea de Sus (care făcea parte din comuna Albeştii de Muscel). Aşadar, de la Aro se furau, în special, piese de schimb, dar şi motorină şi benzină, de la mină, şoferii care lucrau în carieră furau motorină, dar şi cărbune – semnificativă este povestea unuia dintre cei intervievaţi care îşi aminteşte că într-o noapte a adus cu camionul de la mină nişte cărbuni atât de mari încât nu au avut loc într-o curte de câteva sute de metri pătraţi şi au rupt gardul în momentul în care i-a basculat peste gard. În aceeaşi ordine de idei, cei care deţin autoturisme Aro, pentru a obţine piese de schimb mai de calitate, aşa numitele piese „de fabrică”, în condiţiile în care uzina nu mai funcţionează de câţiva ani, apelează în continuare la oameni care au lucrat la Aro şi care deţin, încă, adevărate depozite de astfel de piese – am avut ocazia să văd într-o pivniţă un asemenea depozit şi, întrebându-l de ce crede că aici va găsi ceea ce caută, pe cel care venise să caute aici o piesă pe care, de altfel, a şi găsit-o, în condiţiile în care la magazin nu reuşise să o găsească, acesta mi-a răspuns, cu naturaleţe, că persoana respectivă a lucrat ani buni la Aro şi, „normal că a pardit şi el tot ce a putut”. 134 MIHNEA PREOTESI 10 Dacă Aro s-a închis şi activitatea minieră s-a redus semnificativ, au rămas, totuşi, câteva firme de transport locale, de unde se fură în continuare, cel puţin motorină. De altfel, am remarcat că între întrebările de bază, ale cuiva care se interesează la un angajat despre condiţiile unui loc de muncă oferit de o firmă de acest tip, pe lângă cele privind salariul, se regăsesc cele privind „afacerile” care se pot face cu camionul de la servici, în ce măsură şeful e „omenos”, sau pur şi simplu dezinteresat şi îi mai lasă în pace cu controalele şi pot face şi ei curse în interes personal, sau măcar pot „face rost” de motorină pentru vânzare sau măcar pentru maşinile lor de acasă. Răspunsul este că, în general, se poate…. Odată cu restrângerea drastică a activităţii industriale, cea mai importantă parte a activităţilor ilegale/informale de asigurare a traiului zilnic s-au concentrat în zona forestieră. Pădurile sunt devalizate în general în complicitate cu pădurarul – mecanismul este simplu: pentru a avea o acoperire şi a da o aparenţă de legalitate, se taie un bon şi se plăteşte, de exemplu, pentru o anumită cantitate de lemne de foc, şi, practic, se taie şi se transportă mai mult la fiecare tură şi/sau se taie un bon la 2–3 ture. Cei care fură şi sunt consideraţi ca atare adevăraţi hoţi de către sătenii care fură şi ei, dar „cu măsură”, sunt ţiganii, care fură fără măsură şi, în general, fără complicitatea pădurarului, care, de multe ori, nu le poate face faţă nici cu poliţia. Totuşi, chiar excedând propriul rasism manifest, când e vorba de ţiganii din Bughea de Sus, oamenii recunosc că adevăraţii hoţi sunt cei de la celălalt capăt al firului, beneficiarii mărfii, proprietarii de joagăre mai mult sau mai puţin autorizate – dacă ţiganii „fură, totuşi, că nu au ce mânca, ăştialalţii s-au îmbogăţit din furat”. Această tradiţie relativ îndelungată de a-şi completa veniturile în asemenea moduri, precum cele descrise mai sus, a dus la crearea unor norme şi reguli informale ce reglementează acest tip de activităţi. Astfel, este permis să furi până la un punct, dincolo de care, meriţi să fii prins – iată ce spune unul dintre bărbaţii intervievaţi despre un cumnat al lui, pădurar, prins cu „găuri mari în gestiune”: „dom’ne, înţeleg, e foarte corect, bagi mâna până la cot, dar dacă tu te lăcomeşti şi bagi mâna până la umăr, e normal că te prinde şi ţi-o taie”. Pe de altă parte, şi când nu fură oamenii sunt bănuiţi că fură, orice, de la curent electric, până la mere sau găini din grădina vecinului. Bănuiţii sunt, pe de o parte, cei care au mai mult decât ceilalţi, care au pentru că au furat, fie cei care au mai puţin decât media satului, care trebuie să fure ca să trăiască. Neîncrederea în oameni şi în autorităţi este relevată, pe de o parte, de comportamentul oamenilor, pe care i-am analizat în mai multe reprize, pe parcursul a câţiva ani de observaţie semiparticipativă. Pe de altă parte, oamenii înşişi caracterizează propria comunitate locală ca fiind una în care solidaritatea socială şi încrederea interpersonală reprezintă resurse rare. Aceste aprecieri vizează fie întreaga comunitate – „oameni mai ai dracului ca aici, nu găseşti nicăieri”, sau „aici nu se pot asocia doi oameni să facă o afacere împreună că, până la urmă tot se fură unul pe altul, sau măcar se bănuiesc că se fură şi tot iese scandal!” –, fie anumite persoane, în special proprii vecini, faţă de care îşi 11 CONTEXTE LOCALE DE FURNIZARE A BUNĂSTĂRII 135 manifestă în mod explicit sau implicit neîncrederea, atât în calitatea lor de buni vecini, cât şi în calitatea lor de oameni, în general. Motive ale neînţelegerilor dintre vecini: – o ulucă bătută strâmb, pe hotar, în favoarea celui care a construit/reparat gardul; – un cal mănâncă pe sub gard câteva fire de iarbă din curtea vecinului... Cauza reală a acestor neînţelegeri pare a fi neîncrederea alimentată de suspiciuni reciproce asupra naturii şi, mai ales, asupra gradului în care aceştia desfăşoară activităţi de sporire a veniturilor, precum cele amintite anterior. Lereşti – o comună foarte asemănătoare, dar şi foarte diferită 6 Într-un studiu apărut în „Calitatea Vieţii” nr. 3–4/1995, autorii fac o comparaţie între satul Bughea de Sus şi un alt sat din apropiere, Lereşti, sat ce se înscrie în condiţii naturale, economice şi demografice relativ asemănătoare. Aplicând un model de evaluare a dinamicii celor două sate, în raport cu dezvoltarea durabilă, autorii concluzionează că cele două aşezări se înscriu pe curbe dinamice diferite. Astfel încât, dacă satul Lereşti este considerat, la acea dată, ca încadrându- se într-un model de dezvoltare cu tendinţe de evoluţie ascendentă, satul Bughea de Sus, amplasat în condiţii naturale şi economice asemănătoare, se înscrie într-un model de stagnare, cu tendinţă de declin. Este interesant de remarcat faptul că rolul determinant în evoluţia aşezărilor rurale analizate este, conform autorilor citaţi, cel psihologic. Utilizând o metodologie care nu este foarte clar detaliată pe parcursul articolului citat, autorii au aplicat un număr de chestionare vizând aspecte ale satisfacţiei faţă de propria localitate şi faţă de calitatea vieţii pe care aceasta este capabilă să le-o asigure. În ceea ce priveşte satul Lereşti, locuitorii se declară mulţumiţi de condiţiile de viaţă din cadrul localităţii, apreciind că satul lor dispune de resursele necesare asigurării unei bune calităţi a vieţii. Dimpotrivă, percepţia localnicilor intervievaţi în Bughea de Sus este una negativă în raport cu oportunităţile oferite de localitatea lor, iar atitudinea lor este, mai degrabă, pesimistă. Pe de altă parte, ataşamentul locuitorilor faţă de locul de origine este mult mai mic decât în cazul celor din Lereşti. Conform autorilor amintiţi, „starea de spirit care îi caracterizează pe locuitorii din Bughea de Sus este evidenţiată şi de caracterul mai puţin îngrijit al gospodăriilor şi al dotărilor edilitare din arealul localităţii, influenţa confortului urban făcându-se mai puţin simţită aici”. Această diferenţă între cele două localităţi amintite, cel puţin în ceea ce priveşte „dotările edilitare” este, de altfel, una evidentă şi astăzi. Este interesant de remarcat şi faptul că autorii citaţi mai sus consideră că „influenţa factorului psihologic este dublată de aceea a factorilor social-politici şi, în primul rând, a celor legislativi-administrativi”. 6 Liliana Dumitrache, Gabriela Vintilă, în „Calitatea Vieţii”, nr. 3–4/1995. 136 MIHNEA PREOTESI 12 Comparaţie Lereşti – Bughea de Sus În opoziţie cu atitudinea celor din Bughea de Sus. Lereşti Atitudinea optimistă a oamenilor, în corelaţie cu nivelul superior de dezvoltare al comunei, precum şi spiritul antreprenorial superior, operaţionalizat în iniţiative în domeniul turismului şi al micilor afaceri industriale. Concluzie În Lereşti există o mult mai bună valorificare a oportunităţilor legale de câştig, în condiţii istorice, culturale şi de mediu foarte asemănătoare. Toate aceste elemente sunt indicatori ai unei culturi civice cu elemente participative, ce favorizează adoptarea unor strategii adaptative active, ca răspuns la schimbarea socială. Aşadar, putem aprecia că există o adevărată tradiţie în Bughea de Sus, atât în ceea ce priveşte proasta administrare a comunei, cât şi în ceea ce priveşte imaginea mai curând negativă pe care oamenii o au despre localitatea în care trăiesc şi despre oamenii care o populează. Pe de altă parte, oarecum paradoxal, această autopercepţie mai curând negativă, este dublată de o evaluare net pozitivă în raport cu celelalte sate din jur, bughenii considerându-se mai cinstiţi, mai buni şi mai gospodari în raport cu 7 „albeştenii de pe deal” care ar fi „mai hoţi şi mai răi – cei mai ai dracului oameni”, şi în raport cu cei din Cândeşti care ar fi „mai proşti şi mai puturoşi”. Pe lângă acest patriotism ultralocal, un alt factor valorizator, ce generează aprecieri diferenţiate este, pe lângă originea etnică – am amintit de atitudinea faţă de ţiganii din sat – originea geografică a oamenilor din sat. Imaginea proastă a bughenilor se transformă într-una bună, dacă se compară cu cea a moldovenilor veniţi în sat, care, indiferent de statusul lor socioeconomic actual „tot moldoveni rămân” şi a căror „dezrădăcinare” şi „replantare” generează un anume dispreţ, datorat tocmai reuşitei acestui proces de adaptare, pentru că „moldoveanul e ca salcia, unde-l pui, acolo creşte”. Un alt tip de imagine negativă au bucureştenii care şi-au construit case de vacanţă în zonă. Aceştia sunt numiţi, mai mult cu invidie decât cu respect, pe de o parte „boieri”, pe de altă parte, acest termen oarecum pozitiv fiind operaţionalizat în apelative precum „puturoşi” sau „nemâncaţi”. COMPARAŢIA BÂRNOVA – BUGHEA DE SUS SAU CE ELEMENTE ÎNTREŢIN O CULTURĂ MAI DEGRABĂ PAROHIALĂ , ÎN COMPARAŢIE CU UNA MAI DEGRABĂ DEPENDENTĂ? Spre deosebire de Bughea de Sus, în cazul comunei Bârnova, după cum am amintit anterior, oamenii par a fi orientaţi, mai degrabă, spre oferta activităţii 7 Specificaţia respectivă face trimitere la o delimitare ce exista şi înainte de a se separa cele două comune. 13 CONTEXTE LOCALE DE FURNIZARE A BUNĂSTĂRII 137 administraţiei locale, de la care au aşteptări importante pentru viaţa lor de zi cu zi şi pe care o evaluează în mod mai mult sau mai puţin negativ, direct proporţional cu distanţa la care locuiesc faţă de Primăria din satul-centru de comună. În cele de mai jos, mă voi referi cu precădere, în ceea ce priveşte comuna Bârnova, la satele defavorizate, aflate la periferie şi amintite anterior şi mai puţin la satul-centru de comună, ce are o poziţie privilegiată. Asemănări – Ambele comune se află la mai puţin de 10 km de un oraş cu statut de municipiu; – relieful, în ambele cazuri este unul accidentat; – infrastructura, în ambele cazuri este relativ subdezvoltată, în special în ceea ce priveşte dotările şi „confortul urban” al locuinţelor; – navetismul la muncă, la oraş, a reprezentat şi mai reprezintă încă o componentă importantă a vieţii din cele două comunităţi; – restrângerea drastică a activităţii industriale din ambele zone a generat o precarizare a veniturilor obţinute din activitaţi de tip salarial, creşterea şomajului, dar şi o reorientare a unei părţi din forţa de muncă din domeniul de stat spre cel particular şi, pe de altă parte, de pe piaţa formală spre piaţa informală a muncii. Diferenţe – Principala diferenţă constă în oportunităţile formale şi informale de câştig. Locuitorii din Bughea de Sus au avut oportunităţi sporite de a se adapta şi a răspunde provocărilor tranziţiei: – o diferenţă importantă între cele două localităţi este, pentru majoritatea locuitorilor, deţinerea unei suprafeţe mai mari de pământ de către cei din Bughea de Sus, în special fâneaţă, ceea ce le-a permis să crească un număr mai mare de animale, în special vaci şi cai; – suprafaţa forestieră pe care se pot desfăşura activităţi la limita sau dincolo de limita legii, este net superioară în zona Bughea de Sus. Pe de altă parte, şi controlul acestor activităţi este mult mai dificil de realizat într-o zonă de munte decât într-o zonă de deal, unde distanţele sunt mai mici şi drumurile de acces mai puţine şi mai uşor de controlat; – clima mai umedă şi reţeaua hidrografică mai bogată, îi favorizează, de asemenea, pe locuitorii din Bughea de Sus, comparativ cu cei din Bârnova. Pe de altă parte, există şi premise diferite în ceea ce priveşte experienţa de dinainte de 1990 a unor moduri de „rotunjire” a veniturilor salariale, dar şi a altor comportamente de negociere şi ocolire a normelor, precum cele descrise mai sus. Experienţele diferite pot explica dezvoltarea unor comportamente adaptative diferite. Mai concret, în cazul celor din Bughea de Sus, au existat anumite premise 138 MIHNEA PREOTESI 14 ce au favorizat asemenea comportamente, în mai mare măsură decât în cazul celor din Bârnova: Pe de o parte, faptul că Iaşiul este un oraş mult mai mare şi mai dezvoltat decât Câmpulungul, a reprezentat o premisă a „atomizării” salariaţilor, răspândiţi în zeci de unităţi industriale importante. Dimpotrivă, în ceea ce priveşte Câmpulungul, forţa de muncă din zonă s-a concentrat în câteva mari obiective industriale şi, mai cu seamă, la uzina Aro, ceea ce a permis existenţa şi perpetuarea unor relaţii mai apropiate între oameni, fie ei consăteni sau chiar rude, fie simpli colegi sau aflaţi în relaţii de subordonare, fapt ce a permis, în mai mare măsură, o exploatare a acestor relaţii personale în folosul reciproc, prin crearea unor complicităţi ce permiteau furtul de materiale, de piese şi de combustibil. Pe de altă parte, relieful muntos al zonei Câmpulung a îngreunat controlul unor activităţi înformale/ilegale în zona forestieră, precum cele amintite mai sus. În contextul amintit, reacţia legitimă de apărare împotriva aplicării unor norme cu efecte aberante şi, în multe cazuri, insuportabile, impuse de regimul comunist, a dus la crearea unor mecanisme adaptative care au continuat să fie perfecţionate în faţa unei alte provocări, la fel de imperative, cea a şocului economic al tranziţiei. În altă ordine de idei, anumite comportamente deviante, precum cele amintite mai sus, pot fi considerate legitime, ca răspuns la o agresiune a sistemului, precum cea exercitată în mod concertat de către regimul comunist, în general, împotriva mediului rural, în ansamblu. Această legitimitate excede însă contextul în care a fost validată şi întreţine anumite moravuri, precum cele amintite, a căror legitimare duce la o acceptare cvasiunanimă, în anumite limite, a unui comportament deviant. Această atitudine permisivă faţă de astfel de comportamente duce la acceptarea corupţiei, atitudine pe care Sztompka „o interpreta drept un substitut funcţional 8 . Conform autorului citat, efectul unei asemenea atitudini pervers pentru încredere” este erodarea încrederii interpersonale şi instituţionale. Iată deci cum, în mod paradoxal, solidaritatea socială şi încrederea interpersonală ce a dus la generarea şi întreţinerea unor complicităţi materializate în acţiuni reciproc avantajoase au generat şi întreţinut un cerc vicios în care, indiferent de inputurile relaţiilor interpersonale, output-ul acţiunii unor astfel de mecanisme sociale este erodarea încrederii şi solidarităţii sociale. Dimpotrivă, în cazul locuitorilor din satele periferice ale comunei Bârnova, lipsa sau existenţa în mai mică măsură a experienţei strategice, dar şi a oportunităţilor de a dezvolta comportamente active pentru a face faţă anumitor situaţii, reprezintă premise ale întreţinerii unei culturi civice dependente, oamenii fiind solidari în orientarea aşteptărilor lor către reprezentanţii administraţiei locale, a căror activitate este evaluată în funcţie de gradul în care reuşesc să vină în întâmpinarea acestor aşteptări. 8 Sztompka, apud. Tufiş, p. 128, în B. Voicu, M. Voicu, coord., 2007. 15 CONTEXTE LOCALE DE FURNIZARE A BUNĂSTĂRII 139 BIBLIOGRAFIE 1. Almond, G., Verba, S., The Civic Culture, New York, Princeton University Press, 1963. 2. Dumitrache, L., Vintilă, G., Un model de evaluare a dinamicii aşezărilor umane în perspectiva dezvoltării durabile, „Calitatea Vieţii”, nr. 3–4/1995. 3. Sandu, D., Spaţiul social al tranziţiei, Iaşi, Editura Polirom, 1999. 4. Stanciu, M., coord., Politici sociale şi economice cu impact asupra consumului populaţiei, Raport de cercetare, ICCV, 2005, disponibil online la www.iccv.ro. 5. Voicu, B., Voicu, M., coord., Valori ale românilor – 1993–2006, Bucureşti, Institutul European, 2007. 6. Voicu, B., Penuria pseudo-modernă a postcomunismului românesc, vol. 1, Iaşi, Editura Expert Projects, 2005. omanian rural area had, in 1989, some characteristics that constituted the premises for the development of an unique model of post-communist evolution. R The unexpected and sudden penetration in a world where new rules were applied generated actional and axiological confusion. The types of responses to the social change can be synthesized in two large categories: active and passive responding strategies. In the Romanian rural area, the transition generated both types of responding strategies. As regarding the analysis that we suggest here we are interested in the pasive strategy, the “handover” of responsability of solving the situations created by the transition to the state shocks, as main provider and guarant of the welfare, which generates and maintains, according to Almond and Verba, a so-called culture of dependence. Concerning the active strategies, we shall analyse the protest by refusing the rules strategy from the “rebellion” category – as we shall further see is more a way to adapt these rules and partially to obey them. The main hypothesis for this analysis is the selection of one or other of these two types of strategies depending on the degree to which some contexts enable the existence of some opportunities/ informal practices/ illegal earning. Key words: welfare, social change, interpersonal trust, institutional trust, rural area. 140 MIHNEA PREOTESI 16 